สงครามกลางเมืองจักรวรรดิครั้งที่ 2

**สงครามกลางเมืองจักรวรรดิครั้งที่ 2** หรืออีกชื่อหนึ่งคือ **การทัพลิพชตัท** เป็นสงครามที่เกิดขึ้นในปีอวกาศที่ 797 ระหว่างกองทัพสันนิบาตลิพชตัทที่นำโดยดยุกออทโท ฟอน เบราน์ชไวค์ กับกองทัพรัฐบาลจักรวรรดิกาแล็กซีของจักรพรรดิแอร์วิน โยเซฟที่ 2

## ชนวนเหตุ

มกุฏราชกุมารลูทวิจสิ้นพระชนม์ก่อนหน้าจักรพรรดิฟรีดริชที่ 4 จะเสด็จสวรรคตในปีอวกาศที่ 796 แล้วองค์ไกเซอร์ก็มิได้ตั้งผู้ใดขึ้นเป็นรัชทายาท ทำให้เมื่อจักรพรรดิฟรีดริชที่ 4 เสด็จสวรรคต จึงเกิดศึกชิงบัลลังก์ย่อมๆขึ้นในราชสำนัก พวกขุนนางใหญ่สนับสนุนให้พระนัดดาองค์ใดองค์หนึ่งจากตระกูลเบราน์ชไวค์หรือตระกูลลิทเทินไฮม์ขึ้นครองราชย์ อย่างไรก็ตาม รัฐมนตรีไรช์เคลาส์ ฟอน ลิชเทินราเดอ และจอมพลไรน์ฮาร์ด ฟอน โลเอินกรัมม์ ต้องการขัดขวางแผนการพวกขุนนางใหญ่ จึงร่วมมือกันประกาศให้ท่านชายแอร์วิน โยเซฟ วัยห้าขวบ ผู้เป็นโอรสของแกรนด์ดยุกลูทวิจ มกุฎราชกุมารผู้ล่วงลับ ขึ้นเป็นไคเซอร์องค์ใหม่ ลิชเทินราเดอแต่งตั้งตัวเองเป็นผู้สำเร็จราชการแผ่นดิน และแต่งตั้งไรน์ฮาร์ดเป็นผู้บัญชาการกองเรืออวกาศ

การขึ้นครองราชย์ของจักรพรรดิแอร์วิน โยเซฟที่ 2 สร้างความไม่พอใจแก่กลุ่มขุนนางใหญ่ นำไปสู่การจัดตั้งสันนิบาตขุนนางลิพชตัท โดยมีดยุกออทโท ฟอน เบราน์ชไวค์ เป็นผู้นำ และมีเฟือสท์วิลเฮล์ม ฟอน ลิทเทินไฮม์ เป็นรองผู้นำ

ฝ่ายอักษะลิชเทินราเดอ-โลเอินกรัมม์ นำกำลังทหารเข้าทำยึดกระทรวงการสงครามและกองบัญชาการใหญ่กองทัพจักรวรรดิ ตลอดจนจับกุมขุนนางที่พยายามจะหนีออกจากดาวหลวงโอดินได้จำนวนมาก แต่ดยุกแห่งเบราน์ชไวค์และเฟือสท์แห่งลิทเทินไฮม์หลบหนีไปได้ก่อนการกวาดล้าง ผู้สำเร็จราชการลิชเทินราเดอแต่งตั้งไรน์ฮาร์ดเป็นผู้บัญชาการสูงสุดกองทัพจักรวรรดิ และมีพระราชโองการให้ปราบดยุกแห่งเบราน์ชไวค์และพวกฐานต่อต้านพระราชอำนาจ

ไรน์ฮาร์ดแต่งตั้งพลโทม็อลท์เป็นผู้บัญชาการกองรักษาการณ์ดาวหลวงโอดิน เขาทิ้งทหารไว้ให้พลโทม็อลท์เพียงสามหมื่นนาย

## เปิดศึก

เดิมที เบราน์ชไวค์คิดวางกำลังรบไว้ที่ป้อมปราการ 9 แห่งตั้งแต่ดาวหลวงโอดินไปจนถึงปราการไกแอสบวร์ค โดยคิดว่ากองทัพโลเอินกรัมม์จะต้องอ่อนกำลังลงจากการเข้าโจมตีปราการแต่ละแห่ง แต่พลเอกอาวุโสแมร์คัทซ์คัดค้านความคิดนี้ โดยกล่าวว่าปราการแต่ละแห่งอาจถูกตัดขาดจากกันและต้องต่อต้านข้าศึกอย่างโดดเดี่ยว แมร์คัทซ์เสนอให้รวมกำลังรบทั้งหมดไปไว้ที่ปราการไกแอสบวร์คอันเกรียงไกรเพียงแห่งเดียว นอกจากนี้ พลเอกชตาเดินยังเสนอแผนการให้จัดกองกำลังหนึ่งตีฝ่าออกไปยึดครองดาวหลวงโอดินเพื่อควบคุมตัวและ "ถวายอารักขา" ไคเซอร์องค์น้อย พลเอกอาวุโสแมร์คัทซ์ไม่เห็นด้วยกับความคิดนี้ เพราะว่าแผนนี้จำเป็นต้องมีความเชื่อใจกันและกัน ซึ่งพวกขุนนางไม่มีสิ่งนั้น แต่เขาก็ไม่ได้พูดอะไรออกไป

พลเอกชตาเดินร่วมมือกับพลตรีกราฟแห่งฮิลเดสไฮม์ นำกำลังเข้าปะทะกับกองเรือมิทเทอร์ไมเออร์ และประสบความพ่ายแพ้จนต้องถอยกลับมาที่ปราการเร็นเทินแบร์ค อันเป็นฐานที่มั่นของกรมทหารราบพลเกราะในบัญชาพลเอกอาวุโสออฟเลสเซอร์ กองทัพไรน์ฮาร์ดเข้าโจมตีและยึดครองปราการเร็นเทินแบร์ค ออฟเล็สเซอร์ถูกจับกุมและถูกปล่อยตัวกลับปราการไกแอสบวร์คโดยลำพังในภายหลัง อย่างไรก็ตาม เบราน์ชไวค์กลับไม่ไว้ใจออฟเล็สเซอร์และสังหารเขาเสีย จนเหล่าสมาชิกลิพชตัทคนอื่นเกิดความหวาดระแวงในตัวเบราน์ชไวค์ ไรน์ฮาร์ดแต่งตั้งพลโทดิคเคอร์เป็นผู้บัญชาการฐานเร็นเทินแบร์ค

ความสำเร็จเพียงครั้งเดียวของกองทัพลิพชตัทเกิดขึ้นเมื่อพวกเขายอมให้พลเอกอาวุโสแมร์คัทซ์มีอำนาจวางแผนและตัดสินใจการทัพเต็มรูปแบบ แมร์คัทซ์สามารถกดดันกองเรือรอยเอินธาลให้ถอนกำลังจากระบบดาวซ่านโถวได้ อย่างไรก็ตาม อำนาจของแมร์คัทซ์ลดลงเมื่อเบราน์ชไวค์กลับตัดสินใจแบ่งกองทัพลิพชตัทออกเป็นสามกองเรือ โดยให้ลิทเทินไฮม์คุมหนึ่งกองเรือเพื่อไปทวงคืนดาวนิคมชายแดน ลิทเทินไฮม์เกิดความระแวงว่านี่อาจเป็นแผนของเบราน์ชไวค์เพื่อกันให้เขาออกไปจากปราการไกแอสบวร์ค ท้ายที่สุด กองเรือลิทเทินไฮม์ก็พ่ายแพ้ ปราการไกแอสบวร์คตกอยู่ในวงล้อมของกองทัพโลเอินกรัมม์ เบราน์ชไวค์อาสาตัวเองนำกำลังออกต่อต้านแต่ก็ต้องเสียเรือไปมากมาย

## การสังหารหมู่เว็สเทอร์ลันท์

สันนิบาตลิพชตัทพยายามดิ้นเฮือกสุดท้ายโดยการระดมทรัพยากรทั้งหมดจากดาวแว่นแคว้นในปกครองเพื่อไปปลดแอกไกแอสบวร์คจากวงล้อมของโลเอินกรัมม์ จนเกิดการลุกฮือของประชาชนขึ้นที่ดาวเคราะห์เว็สเทอร์ลันท์ในแคว้นเบราน์ชไวค์ ลูกพี่ลูกน้องของเบราน์ชไวค์-ไฟรแฮร์ ฟอน ไชดท์ บาดเจ็บเสียชีวิต เบราน์ชไวค์จึงยิงมิสไซล์นิวเคลียร์ใส่เว็สเทอร์ลันด์เพื่อไม่ให้ดาวในปกครองอื่นเอาเป็นเยี่ยงอย่าง (การใช้อาวุธนิวเคลียร์ต่อดาวที่อยู่อาศัยถือเป็นสิ่งต้องห้ามตั้งแต่สงครามสิบสามวัน) มีผู้เสียชีวิตที่เว็สเทอร์ลันด์ราวสองล้านคน

ภาพการสังหารหมู่เว็สเทอร์ลันท์ถูกเผยแพร่ไปทั่วทั้งจักรวรรดิจนกระแสต่อต้านสันนิบาตลิพชตัทอย่างรุนแรง การสังหารหมู่นี้ยังบั่นทอนกำลังใจของทหารลิพชตัทจำนวนมาก และยังทำลายความชอบธรรมของตระกูลขุนนางใหญ่จนป่นปี้ ขุนนางบางคนละอายใจถึงกับฆ่าตัวตาย นายทหารผู้ช่วยของเบราน์ชไวค์-พลจัตวาอันส์บัค สั่งทหารจับตัวเบราน์ชไวค์กรอกไวน์พิษ กลุ่มขุนนางในกองทัพสันนิบาตยอมจำนนต่อกองทัพโลเอินกรัมม์ ถือเป็นการปิดฉากสงครามกลางเมือง

## รายชื่อยุทธการ

* ยุทธการอัลเทอนา (กองเรือมิทเทอร์ไมเออร์ vs กองเรือชตาเดิน-ฮิลเดสไฮม์)
* ยุทธการเร็นเทินแบร์ค (กองเรือมิทเทอร์ไมเออร์-ร็อยเอินธาล vs ปราการเร็นเทินแบร์ค)
* ยุทธการชานเทา (กองเรือแมร์คัทซ์ vs กองเรือร็อยเอินธาล)
* ยุทธการคีฟฮอยเซอร์ (กองเรือเคียร์ชไอส์ vs กองเรือลิทเทินไฮม์)
* ยุทธการไกแอสบวร์ค (กองทัพสันนิบาตขุนนาง vs กองทัพไรน์ฮาร์ด)